ועדת העבודה, הרווחה והבריאות, כנסת 18, פרוטוקול מספר 711, 2012-06-04 10:00

חיים כץ: בוקר טוב, אני מתכבד לפתוח את הישיבה.

חיים כץ: על סדר-היום: הצעת חוק תמיכה בחולי הצליאק, התשס"ט-2009, של חבר הכנסת מאיר שטרית.

חיים כץ: בזמנו אנחנו עשינו דיון או שניים בנושא, ולא ניסינו יותר לקדם, כי הבנו שאין סיכוי.

חיים כץ: סתם להיות גיבור ולהביא את זה למליאה ולהפיל את זה – אין לנו עניין.

חיים כץ: בחיים הפוליטיים לפעמים נוצרות הזדמנויות, ואני חושב שיכול להיות שעכשיו, כשקדימה הצטרפה לקואליציה, ויכולותיו המוכחות של חבר הכנסת מאיר שטרית יוכלו לעזור לנו לנסות לקדם את החוק הזה - אולי לא כמו שמאיר רצה בהתחלה, אבל אני אלך אתו בעניין הזה – מה שהוא ירצה לנסות להעביר, נעביר, אבל לדעתי, אנחנו צריכים לנסות לעשות את זה חכם, לקבוע עובדה, אפילו יותר מצומצם לעשות את זה, אבל לעשות סדק בקיר, ואם נעשה סדק בקיר, נפרוץ את הקיר.

חיים כץ: אני שמח בקונסטלציה שנוצרה, ואפילו שלא ביקשת ממני, לבד- - -

עפו אגבאריה: יש תועלת ציבורית מהצטרפות קדימה.

חיים כץ: עפו אגבאריה, אתה יודע שאני לא מקבל את דעותיך המדיניות והביטחוניות, אבל פה בוועדה כמה פעמים הצבעת נגדי?

עפו אגבאריה: כמעט ולא.

עפו אגבאריה: אני אומר - תועלת ציבורית.

חיים כץ: אנחנו באים לפה כדי לנסות לעזור לאנשים, וכמה שנעזור ליותר אנשים, הרווחנו את לחמנו.

חיים כץ: פה בוועדה אנחנו משתדלים לא לשחק פוליטיקה.

חיים כץ: מה, נשחק פוליטיקה על חולי צליאק?

חיים כץ: אז אנחנו מחדשים את הדיון.

חיים כץ: אדוני חבר הכנסת מאיר שטרית, בבקשה.

מאיר שטרית: קודם כל, תודה רבה ליושב-ראש הוועדה על קיום הדיון, על אף שבניסיון לקדם את הדיון פניתי אליך במכתבים- - -

חיים כץ: זה היה מזמן.

מאיר שטרית: לא, עכשיו – 19.1, 24.1- - -

חיים כץ: זה חצי שנה.

מאיר שטרית: נכון, ופניתי גם לפני כמה שבועות פעם נוספת.

מאיר שטרית: אני מודה לך על קיום הדיון ועל רוח הדיון.

מאיר שטרית: אני מסכים עם דבריך – אני מרגיש בוש ונכלם מזה שאנחנו לא מצליחים - לא באשמתנו; בגלל התנגדות הממשלה – לעשות משהו למען חולי הצליאק.

מאיר שטרית: כואב הלב.

מאיר שטרית: אני חושב שמי שיקרא – זה דבר אובייקטיבי – את המסמך של מרכז המחקר והמידע של הכנסת מ-6.9.10, יראה שפה יש עוול נוראי לעשרות-אלפי משפחות שיש להן חולי צליאק.

מאיר שטרית: בכל מדינות העולם כמעט מצאו פתרון.

מאיר שטרית: אני רוצה, ברשותך, אדוני היושב-ראש, לפחות למען הפרוטוקול ולמען ההיסטוריה, להזכיר אחדים מהפתרונות שעשו בעולם כולו, כמו שהחוק שלי, פחות או יותר, מציע: באירלנד אפשר לקבל הקלות במס בגין הוצאות רפואיות, לרבות רכישת מזון נטול גלוטן שיוצר במיוחד לחולי צליאק.

מאיר שטרית: אישור מרופא המעיד על המחלה מספיק לקבלת ההטבה.

מאיר שטרית: באירלנד יש כרטיס רפואי לכל אדם שחולה צליאק – כרופא נותן לו אישור שהוא חולה צליאק, ואז הוא זכאי בבית המרקחת לרכוש את כל מוצרי המזון האלה ללא תשלום או בהנחה גדולה, כמו תרופות.

מאיר שטרית: אותו דבר לגבי התרופות.

מאיר שטרית: בניו-זילנד ניתנת כיום סובסידיה ממשלתית לכמה מוצרי מזון נטולי גלוטן כגון קמח מיוחד ופסטה, בעת רכישתם בבתי-מרקחת מיוחדים.

מאיר שטרית: חולה שאובחן כסובל מצליאק יכול לפנות למשרד הבריאות ולמלא טופס מיוחד לקבלת הזכאות למזון המסובסד.

מאיר שטרית: בריטניה: חולי צליאק בבריטניה יכולים לקבל מזון נטול גלוטן בבתי-מרקחת באמצעות מרשם רופא – על-פי רוב מרשם חודשי.

מאיר שטרית: המזון המצוי בבתי-המרקחת מגוון יחסית וכולל לחם, קמח, פסטה ועוד.

מאיר שטרית: קבלת המזון מותנית על-פי רוב בתשלום עמלה, אם כי יש קבוצות רבות הפטורות מתשלום, ובהן ילדים מתחת לגיל 16 או מתחת לגיל 18, אם הם במסגרת לימודית מלאה וחולים מעל גיל 60.

מאיר שטרית: קנדה: ההוצאה הנוספת על רכישת מוצרי מזון נטול גלוטן נחשבות הוצאה בריאותית המוכרת לצורכי מס בקנדה.

מאיר שטרית: ההוצאה הנוספת מחושבת באמצעות הפחתת מחירם של מוצרי מזון רגילים ממחירם של מוצרי המזון נטולי הגלוטן.

מאיר שטרית: ארצות הברית - הארץ הסופר קפיטליסטית: בבדיקה שערכנו - כותב מרכז המחקר - לא מצאנו הטבה מיוחדת לחולי צליאק ברמה הפדרלית בארצות-הברית, למעט ניכוי מס, בעת חישוב המס השנתי, בגין העלות הנוספת של רכישת מוצרים נטולי גלוטן – זו אחת ההצעות שלנו.

מאיר שטרית: איטליה: מי שהוכר כחולה צליאק על-ידי הרשויות המוסמכות, זכאי להטבה בגין רכישת מזון נטול גלוטן.

מאיר שטרית: ההטבה ניתנת באמצעות 12 שוברים לרכישת מזון נטול גלוטן למשך שנה.

מאיר שטרית: בכל שנה יש ליצור קשר עם לשכת הבריאות המחוזית לקבלת שוברים נוספים.

מאיר שטרית: במדינות אחרות – נתונים שנמסרו מעמותת צליאק בישראל – עולה שיש עולה שיש הטבות מיוחדות לחולי צליאק במדינות כמו צרפת, שניתן החזר הוצאות חודשי, בסכום מוגבל, באוסטריה - ניתנת תוספת לקצבת הילדים עבור ילדים חולי צליאק ועוד.

מאיר שטרית: יש פה טבלאות שמשוות את המחירים בין מוצרים רגילים לחולי צליאק, שהן פשוט מזעזעות.

חיים כץ: את כל זה כבר אמרנו.

חיים כץ: היינו שם.

מאיר שטרית: יש שלושה דברים שביקשנו בחוק.

מאיר שטרית: כזכור לך, זה עובד מחדש על-ידי היועצת המשפטית של הוועדה.

מאיר שטרית: אני מציע שנאשר אותו לפי האיגוד, ונילחם עליו במליאה.

מאיר שטרית: הממשלה תרצה להפיל – שתפיל; הציבור יראה מי בממשלה, כולל קדימה.

מאיר שטרית: מצדי, שלא יצביעו קדימה.

חיים כץ: הסר דאגה מלבך.

חיים כץ: אנחנו נעבור להקראה.

חיים כץ: אני מבין שהאוצר טוען שהצעת החוק הזאת היא תקציבית, והוא מתנגד לה.

חיים כץ: מה העלות של זה?

ערן הכהן: ההצעה, כפי שהיא מנוסחת, קשה לתת אומדן עלות, אבל מדובר בעשרות אם לא מאות-מיליוני שקלים, כי רשום פה: עד 500 שקלים.

חיים כץ: אבל נתנו לשר האוצר לקבוע.

עפו אגבאריה: כבר היה דיון בעבר, מספר פעמים.

חיים כץ: הצעת החוק תקציבית, היא מעל 5.8 מיליון שקל, נקודה.

חיים כץ: היא תקציבית.

ערן הכהן: זאת הצעה תקציבית, האוצר מתנגד, עמדת הממשלה גם כן היה להתנגד בוועדת שרים.

ערן הכהן: מבחינתנו, זה לא רק הפן התקציבי אלא גם הפן ההתנהלותי של הפיקוח על המחירים, לכן חברי נועם יציג את המשך עמדת האוצר, ברשותך, כבוד היושב-ראש.

חיים כץ: חשוב לך לדבר, נועם?

נועם שטרן: מבחינתנו, ההתנגדות להצעת החוק מורכבת מכמה טעמים – קודם כל, הטעם התקציבי, שהזכיר אותו ערן.

נועם שטרן: בנוסף, לגבי פיקוח על המחירים, המפקח על המחירים במשרד התמ"ת לא מפקח על מוצרים מטעמים בריאותיים - הוא גם לא יודע לעשות את זה, וגם בפועל הוא לא עושה את זה, כלומר המפקח על המחירים במשרד התמ"ת, מפקח על מחירים מטעמים מסוימים - למשל, מונופולים, ולא מפקח על מוצרים מטעמים בריאותיים.

נועם שטרן: כאן אנחנו מדברים על פיקוח על מוצר מטעמים בריאותיים.

נועם שטרן: בנוסף, הנושא של סבסוד קמח ללא גלוטן כבר קיים כיום במשרד הבריאות, למיטב ידיעתי – זה מה שהוזכר בדיון הקודם בנושא.

מאיר שטרית: יש לכם אלטרנטיבה אחרת?

חיים כץ: מאיר.

נועם שטרן: לגבי מערכת המס, הטבות מס ליצרנים של מוצרים נטולי גלוטן זו לא הדרך הנכונה – באופן כללי, הדרך הנכונה לתמוך בחולי צליאק היא בתמיכה ישירה ולא בתמיכה עקיפה.

נועם שטרן: במסגרת המנגנונים הקיימים, - אני לא מכיר אותם, ואני מניח שערן או משרד הבריאות יכולים להתייחס אליהם, על האם אפשר לעשות את זה שם, אם כן – איפה, ואם לא – למה?

רחל אדטו: אתם מפקחים על מוצרים דלי סוכר?

נועם שטרן: למיטב ידיעתי, לא – מבדיקה שעשיתי מול המפקח על המחירים.

עפו אגבאריה: האם הטבות המס הן רק על המייצרים של המוצרים האלה, או לצרכן עצמו?

נועם שטרן: זה הטבת מס ליצרן- - -

עפו אגבאריה: אבל הוא דיבר על הטבות מס ליצרנים.

חיים כץ: עפו, אני אומר לכם מה אתם עושים – אתה ורחל אדטו ולפעמים גם מאיר שטרית, באירוע הזה: אתה עומד ברמזור אדום, לפניך יש אוטו, ואחריך יש אוטו.

חיים כץ: אתה יכול לשכנע אותו?

חיים כץ: בוא נעבור להקריא את זה, הכנה לראשונה, נחכה למליאה, נראה מה קורה ברגע נתון.

חיים כץ: בשביל מה?

חיים כץ: סתם משחיתים זמן.

חיים כץ: אתה תגיד מה שאתה חושב, הוא לא ישנה את דעתו, גם אם הוא יבין שאתה צודק, כי אמרו לו להגיד משהו, והוא גם לא יכול; גם אם הוא חושב שאתה צודק, אין לו המנדט להגיד: לא.

חיים כץ: הוא לא יכול להסכים אתך פתאום, כי אז הוא צריך לקבל דמי אבטלה.

חיים כץ: הוא לא מוסמך לומר: טוב, אני נותן לכם 70 מיליון שקל.

חיים כץ: הוא לא מוסמך לומר: אני נותן לכם 6 מיליון שקל.

חיים כץ: בשביל מה?

חיים כץ: הוא אמר את שלו, צריך את זה לצורך הפרוטוקול, שזו הצעת חוק תקציבית.

חיים כץ: אנחנו נקריא את זה, נעביר את זה, ואם הם יפילו לנו במליאה – יפילו.

חיים כץ: נחכה לעיתוי מתאים.

חיים כץ: לא הפילו במליאה – נלך הלאה.

רחל אדטו: לפעמים השאלות הן שאלות למען הפרוטוקול, כדי להבהיר את האבסורד שבהכרזות הממשלתיות למשרדיהם השונים.

רחל אדטו: לפעמים ההכרזות הן כל כך לא לעניין, שאתה רוצה שזה יעלה מתישהו על הכתב, שיראו את האבסורד.

חיים כץ: יש להם המצוקה שלהם.

חיים כץ: הנה, אני נותן עכשיו הגנה על פקידי האוצר.

חיים כץ: ..

חיים כץ: לטענתם, זה כ-300 מיליון מיליון שקל.

חיים כץ: זה תקציבי, זה מעל 6 מיליון שקל.

חיים כץ: אין להם הכסף, אנחנו רוצים לנסות לעזור.

חיים כץ: אם הם היו אומרים- - -

מאיר שטרית: וניסינו.

חיים כץ: וננסה הלאה.

חיים כץ: זה לא חוכמה להביא למליאה, להפיל את זה – זו גם לא המטרה שלנו, לומר רק שניסינו.

חיים כץ: בבקשה, גברתי.

שרון גוטמן: כרגע, כפי שזה מנוסח, זה לא צריך להיות שר הבריאות אלא שר הרווחה – תיקון של מילה אחת, אבל הוא מהותי, כי כל ההטבות הכספיות, פיקוח על מחירים ועל המחירים של המזון והטבות המס למפעלים לא קשור- - -

חיים כץ: פעם ראשונה בוועדה במשך שלוש שנים שמשרד מוותר על סמכויות של השר, בין אם הן מגיעות לו ובין אם לא מגיעות לו.

חיים כץ: אחרי מה שאמרת, אנחנו צריכים לסדר לך להדליק משואה ביום העצמאות.

חיים כץ: .. בבקשה, גברתי.

רקפת שפר: אהבתי את הדימוי שלך על הסדק בקיר, שבזכותו אחר כך אפשר לפרוץ את הקיר.

רקפת שפר: רשמתי את זה בגדול – זו אמרה נהדרת.

רקפת שפר: אני מקווה שחבר הכנסת שטרית יצליח.

חיים כץ: שאנחנו נצליח.

חיים כץ: צריך רוב של 50.

חיים כץ: הצעת חוק תקציבית.

חיים כץ: 49.0 לא עובר.

רקפת שפר: יש לי שתי הערות קטנות: אחת, בדיון הקודם הזמנו את היצרנים ללא גלוטן, וישב בחור נחמד בשם תומר בראל, ודיבר על עלות מחירי הלחם.

רקפת שפר: הסעיף של פיקוח יכול לגרום לכך שלא יהיה לנו לחם.

רקפת שפר: פיקוח על לחם ללא גלוטן זה לא דבר שאנחנו אפילו מעודדים.

רקפת שפר: זה בניגוד לרצון שלנו – לא מהטעמים שנאמרו פה.

רקפת שפר: לחם שיהיה בפיקוח, לא יהיה.

רקפת שפר: המחיר של הלחם היום הוא לא כי היצרנים חומדים לעצמם רווחים, וחשוב לי להעמיד את הדברים על דיוקם.

רקפת שפר: בנוסף, אנחנו לא מבינים את המשמעות של הביטוי "דבקן".

רקפת שפר: אני שמחה שיש אקדמיה, אבל אם רוצים שחולי צליאק ויצרנים בישראל יידעו מה המשמעות, שיקראו למונחים כמו שקוראים בכל העולם, וכמו שכולנו מכירים, שזה גלוטן.

רקפת שפר: גם "דגנת" זה כבר דבר שקיים במתכונות - הבן שלי במתכונת בי"א לפני שבוע בלשון, הוא מבליך, אחת השאלות היתה השאלה: מה זה "דגנת"?

רקפת שפר: אז "דגנת" אנחנו עוד איכשהו יודעים, אבל "דבקן" – תוותרו לנו, אף אחד לא יבין.

רחל אדטו: את יכולה להגיד שזה יטעה אנשים, כי הם לא יהיו ערים לזה- - -

רקפת שפר: גם אנחנו לא ידענו את זה עד הצעת החוק שהתקבלה אלינו.

חיים כץ: בבקשה.

ברוך משלום: אנחנו מתנגדים למתן הטבות מס מכל סוג שהוא.

ברוך משלום: בגדול נגיד, ששיעור מס החברות היום הוא 25 אחוזים, לכן אנחנו לא רואים הטבה משמעותית.

מאיר שטרית: רק ליצואנים מותר לתת מיליארדים הנחה.

ברוך משלום: אני לא מדבר כרגע על יצואנים אלא מדבר באופן כללי על כלל המשק.

מאיר שטרית: גם אני.

מאיר שטרית: יש פה עשרות-אלפי חולים, שכל הטבת המס הזאת תסתכם אולי ב-50 מיליון שקל.

מאיר שטרית: אתם נותנים הטבות של מיליארדים ליצואנים.

מאיר שטרית: על מה?

ברוך משלום: הטיעון שלי הוא שיש אפליה בין אלה שמאוגדים כחברות לבין יצרנים פרטיים, עצמאיים, עוסקים.

ברוך משלום: הם משלמים לפי מס שולי, כלומר 45 אחוזים.

ברוך משלום: אם אנחנו נותנים הטבה שכזו, יש אפליה בין העוסקים, שמשלמים מס שולי, לבין חברות.

ברוך משלום: בעצם אין תמריץ לחברות לייצר את המוצרים האלה, כי שיעור המס הוא שיעור המס שנהוג במשק.

ברוך משלום: שתיים, לגבי הפטור, בסעיף 5ג כתוב:

ברוך משלום: הכנסה כאמור תהיה פטורה מכל מס אחר, כלומר לרבות מע"מ - אנחנו פוטרים פה גם ממע"מ, ואנחנו מתנגדים לפטור ממע"מ - גם בתרופות מצילות חיים התנגדנו מאותן סיבות שאנחנו מתנגדים לכל הצעות חוק של מע"מ, חל על כל המוצרים במשק באופן שווה.

חיים כץ: כל הניסוחים האלה – כשנעביר את הצעת החוק אחרי ראשונה, בין שנייה ושלישית, הכול יטופל.

חיים כץ: אנחנו לא רוצים לקחת את מה שאנחנו לא רוצים, ואפילו לא בטעות.

חיים כץ: לכן יש עורכי הדין – הם יישבו, ינסחו.

חיים כץ: הם ינסחו את ההסכמות.

ברוך משלום: אלה, בגדול, הנקודות, וגם אפליה בין חולים כאלה לחולים אחרים, כמו סוכרת ומחלות אחרות – לא באמצעות מערכת המס.

חיים כץ: בבקשה.

נעמי מורביה: ברצוני לברך על היוזמה המבורכת הזו, שבאה לקראת האנשים שיש להם מחלה קשה.

נעמי מורביה: הדבר השני, בנוגע למשילות, בכל פעם שאני מגיעה לוועדה שאתה יושב בראשה, אני נהנית, מלקקת אצבעות.

נעמי מורביה: יש משילות בישראל.

נעמי מורביה: איך שאתה מעמיד את נערי האוצר - תענוג.

חיים כץ: לא, סליחה.

חיים כץ: תודה.

טלי שטיין: אני מזכירה שהממשלה מתנגדת להצעה.

חיים כץ: רואים?

חיים כץ: אם היה נדמה לכם שמישהו שכח פה שאתם מתנגדים – הגיעה התזכורת.

טלי שטיין: ולמרות שאנחנו חושבים שהמטרה היא טובה וראויה, אנחנו לא חושבים שחקיקת חוק ספציפי למחלה זו או אחרת היא בגדר מדיניות חקיקתית נכונה.

מאיר שטרית: בניגוד לכל העולם.

חיים כץ: בסדר, אנחנו ייחודיים.

טלי שטיין: אצלנו בדרך כלל זה לא נעשה.

טלי שטיין: זה לא ראוי וזה מפלה, כפי שהוזכר כאן.

טלי שטיין: יכול להיות שנכון להכניס את ההטבות האלה, אבל לא בדרך הזאת.

טלי שטיין: אין לי מנוס אלא להציג את עמדתנו.

רחל אדטו: יש לך דרך של כן?

חיים כץ: רחל.

חיים כץ: בבקשה.

כרמית יעקב: שלום, אני יוזמת הצעת החוק.

כרמית יעקב: אנחנו שמחים שהדברים מתחילים להתקדם.

כרמית יעקב: יחד עם חבר הכנסת שטרית יזמנו את הצעת החוק לפני שלוש שנים, ואני שמחה שדברים מתקדמים, והכול זה בדיבורים, אבל מי שחי את החיים האמיתיים, זה מאוד קשה, וכמו שאתם רואים – הלחם הוא אפילו לא חצי מפרוסת לחם רגילה.

כרמית יעקב: זה החיים האמיתיים, שאין כסף כבר לקנות לחם.

כרמית יעקב: אני קונה לחם בהון תופעות – אני כבר לא מדברת על פינוקים מעבר ללחם, אבל אלה החיים האמיתיים.

חיים כץ: תודה.

עפו אגבאריה: לפני עשרה ימים מישהו פנה אליי מנצרת, שדיבר על אותם דברים, שהם לא יכולים לקנות את המוצרים האלה, ואז עוד לא ידעתי שיהיה הדיון הזה.

עפו אגבאריה: זה באמת דיון חיוני.

עפו אגבאריה: אני מאוד מקווה שנצליח לעשות את מה שאנחנו רוצים לעשות.

עפו אגבאריה: ידוע שהם חולים כרוניים.

חיים כץ: בבקשה.

נירה פלדמן: שלום, אני ממכב"י שירותי בריאות, אני מרכזת את התחום של תזונת ילדים.

נירה פלדמן: אני רוצה לומר שבהחלט זו לא יכולה להיות מחלה לעשירים, ובאמת המוצרים האלה הם מאוד יקרים.

נירה פלדמן: אני חושבת שהפתרון צריך להיות דרך סבסוד, כמו לכלל האוכלוסייה, של מזונות בסיסיים כמו קמח, לחם.

חיים כץ: תודה.

מאיר שטרית: אני מבקש לומר שיושב-ראש ועדת הכספים רצה לבוא באופן אישי כדי לתמוך בחוק, אבל לא יכול היה לבוא, כי הוא מנהל דיון.

מאיר שטרית: הוא ביקש להודיע שהוא תומך בחוק, משה גפני.

חיים כץ: אין לו פה זכות הצבעה, אז הוא יכול לתמוך.

חיים כץ: תודה.

חיים כץ: בבקשה.

אייל לב-ארי: הצעת חוק תמיכה בחולי דגנת, התשע"ב–2012.

אייל לב-ארי: מטרה.

אייל לב-ארי: 1.

אייל לב-ארי: מטרתו של חוק זה לתמוך בחולי הדגנת בישראל ולאפשר להם היצע מזון ראוי.

חיים כץ: דגנת – ובסוגריים: צליאק?

אייל לב-ארי: המשמעות היא צליאק.

חיים כץ: שים סוגריים.

חיים כץ: יש לנו הרבה מחלוקות בחוק הזה.

אייל לב-ארי: הגדרות.

אייל לב-ארי: 2.

אייל לב-ארי: בחוק זה – "דבקן" (גלוטן) – חלבון מן הצומח הנמצא בגרעיני חיטה, שיפון, שעורה, שיבולת שועל ומוצריהם, לרבות עמילנים, לתת וסובין;

רחל אדטו: קבל את ההערה שלה עם הגלוטן.

רחל אדטו: זה מאוד משמעותי.

רחל אדטו: תשאיר את זה בשם "גלוטן", ו"דבקן" – בסוגריים.

מאיר שטרית: צודקת.

אייל לב-ארי: "מזון" – כהגדרתו בפקודת בריאות הציבור (מזון) [נוסח חדש], התשמ"ג–1983, ושבין המרכיבים הנדרשים לייצורו נמצא דבקן; "מזון ללא גלוטן" – מזון ששיעור הגלוטן בו אינו עולה על 20 חלקים למיליון; כאן אני מציע להפנות להוראות לפי פקודת בריאות הציבור, מזון – ככל שישתנו השיעורים בהמשך, ולא ליצור משהו נוקשה.

אייל לב-ארי: "השר" – שר הרווחה והשירותים החברתיים – בעקבות ההערה שנאמרה בדיון.

אייל לב-ארי: קביעת מחיר לחם ללא גלוטן.

אייל לב-ארי: 3.

אייל לב-ארי: (א) מחירו של לחם ללא גלוטן לצרכן קמעונאי לא יעלה על מחירו של לחם אחיד לצרכן קמעונאי כפי שנקבע לפי חוק פיקוח על מחירי מצרכים ושירותים, התשנ"ו–1996, באופן יחסי למשקלו.

ערן הכהן: זה נושא חדש - זה לא היה בהצעת החוק המקורית.

אייל לב-ארי: אין נושא חדש בהכנה לקריאה ראשונה.

ערן הכהן: זה פעם ראשונה- - -

חיים כץ: תמיד יש פעם ראשונה.

חיים כץ: אם זה לפי הכללים, זה בסדר.

חיים כץ: היועצים המשפטיים אומרים שזה בסדר, אז זה בסדר.

חיים כץ: בבקשה.

אייל לב-ארי: (ב) המדינה תשתתף בעלות ייצורו של קמח ללא גלוטן ליצרניות הקמח, כך שמחירו של קמח כאמור לא יהיה גבוה ממחירו של קמח המיועד לייצור לחם אחיד; שר האוצר ושר התעשייה המסחר והתעסוקה יקבעו כללים לביצועו של סעיף קטן זה.

אייל לב-ארי: סיוע נוסף לחולה דגנת.

אייל לב-ארי: 4.

אייל לב-ארי: (א) חולה דגנת יהיה זכאי לסיוע נוסף עבור רכישת מוצרי מזון ללא גלוטן, לפי כללים ותנאים שיקבע השר בהסכמת שר האוצר והשר.

אייל לב-ארי: בכללים כאמור יקבע השר את דרכי הגשת הבקשה לסיוע נוסף של חולה דגנת ואת המסמכים שיצורפו לה, ויתחשב במספר הנפשות במשפחה שיש להן דגנת בקביעת שיעור הסיוע הנוסף שיינתן למשפחה, ובלבד שסכום הסיוע למשפחה לא יעלה על 500 שקלים חדשים לחודש, ורשאי הוא להורות שהסיוע הנוסף יינתן בכסף, בשווה כסף או בכל צורה אחרת וכן לקבוע את האופן בו יינתן אותו סיוע נוסף.

אייל לב-ארי: (ב) הסכום האמור בסעיף קטן (א) יעודכן ב-1 בינואר בכל שנה, בשיעור עליית מדד המחירים לצרכן שמפרסמת הלשכה המרכזית לסטטיסטיקה, שפורסם לאחרונה לפני מועד העדכון לעומת המדד כאמור שפורסם לאחרונה לפני 1 בינואר של השנה שקדמה לה, ויעוגל לשקל החדש הקרוב; השר יפרסם הודעה ברשומות על הסכומים כפי שעודכנו כאמור.

אייל לב-ארי: הטבות מס ליצרן מזון ללא גלוטן.

אייל לב-ארי: 5.

אייל לב-ארי: (א) שר האוצר, בהסכמת שר התעשייה המסחר והתעסוקה, יקבע כללים ותנאים להכרה ביצרן מזון, או ביבואן מזון, כיצרן מזון ללא גלוטן, לגבי מוצרי מזון שאותם הוא מייצר או מייבא, מסוג שמרכיביו המקובלים מכילים גלוטן; בכללים כאמור יתחשב שר האוצר בהיקף ייצור או יבוא מוצרים ללא גלוטן על ידי אותו יצרן או יבואן, לפי העניין, מסך כל היקף המוצרים שהוא מייצר או מייבא וכן יתחשב בשיעור המוצרים של אותו יצרן או יבואן הנמכרים בישראל.

אייל לב-ארי: (ג) שיעור מס ההכנסה על הכנסה שהושגה ממכירה או משיווק של מזון ללא גלוטן על-ידי יצרן מזון ללא דבקן שהוכר כאמור בסעיף קטן (א) לא יעלה על 25% - כפי שנאמר, זה כרגע שיעור המס.

אייל לב-ארי: מאשרים אותו כפי שהוא עכשיו.

אייל לב-ארי: הכנסה כאמור תהיה פטורה מכל מס אחר; שר האוצר רשאי לקבוע שיעורי מס מופחתים מהשיעור האמור בהתאם לכללים שקבע לפי סעיף קטן (א) ובהתחשב בהיקף ייצור מוצרי המזון ללא גלוטן ביחס לכלל היקף ייצור מוצרי המזון אצל יצרן מסוים.

אייל לב-ארי: ביצוע.

אייל לב-ארי: השר ממונה על ביצוע חוק זה, והוא רשאי להתקין תקנות בכל עניין הנוגע לביצועו.

אייל לב-ארי: שמירת זכויות.

אייל לב-ארי: 7.

אייל לב-ארי: חוק זה בא להוסיף על כל זכות או חובה הקבועות על-פי דין, ואינו בא למעט מהן.

אייל לב-ארי: חובת קביעת כללים ראשונים.

אייל לב-ארי: 7א.

אייל לב-ארי: כללים ראשונים לפי סעיף 3(ב) ייקבעו בתוך ששה חודשים מיום פרסומו של חוק זה.

אייל לב-ארי: תחילה.

אייל לב-ארי: 8.

אייל לב-ארי: תחילתו של חוק זה שלושה חודשים מיום פרסומו.

חיים כץ: תודה.

חיים כץ: נעבור להצבעה.

חיים כץ: מי בעד הצעת החוק – ירים את ידו.

חיים כץ: מאיר שטרית מצביע במקום אריה ביבי.

חיים כץ: הצבעה בעד – פה אחד אושר.

חיים כץ: כל חברי הכנסת שנמצאים באולם, ויש להם זכות הצבעה, תמכו בהצעת החוק.

חיים כץ: הוועדה מאשרת את הצעת החוק בקריאה הראשונה.

חיים כץ: ברור לנו שהצעת החוק היא תקציבית, ושהממשלה מתנגדת.

חיים כץ: אנחנו ננסה לשכנע אותה, ולהעביר את זה במליאה.

מאיר שטרית: תודה רבה, אדוני היושב-ראש.

חיים כץ: תודה רבה, הישיבה נעולה.